
РЕПУБЛИКА СРБИЈА

КОМИСИЈА ЗА АКРЕДИТАЦИЈУ
И ПРОВЕРУ КВАЛИТЕТА

Број: 612-00-00001/2015-04
06.03.2015. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 06.03.2015. године, донела је

О Д Л У К У

о акредитацији студијског програма
мастер академских студија

Утврђује се да УНИВЕРЗИТЕТ ОДБРАНЕ – ВОЈНА АКАДЕМИЈА са седиштем у ПАВЛА ЈУРИШИЋА ШТУРМА 33, БЕОГРАД, ПИБ: 102116082, Матични број: 07093608,  испуњава прописане стандарде за акредитацију студијског програма: мастер академске студије – ВОЈНОГЕОДЕТСКО ИНЖЕЊЕРСТВО у оквиру поља техничко-технолошких наука и то за упис 10 (десет) студената у прву годину у седишту Установе.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ ОДБРАНЕ – ВОЈНА АКАДЕМИЈА са седиштем у ПАВЛА ЈУРИШИЋА ШТУРМА 33, БЕОГРАД, је дана 05.01.2015. године поднела захтев за акредитацију студијског програма мастер академске студије – ВОЈНОГЕОДЕТСКО ИНЖЕЊЕРСТВО у оквиру поља техничко-технолошких наука под бројем 612-00-00001/2015-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ ОДБРАНЕ – ВОЈНА АКАДЕМИЈА и предлог одлуке, достављени су Комисији за акредитацију и проверу квалитета.
Назив дипломе: МАСТЕР ИНЖЕЊЕР ГЕОДЕЗИЈЕ.

Студијски програм Војногеодетско инжењерство има све елементе програма мастер академских студија, који су прописани законом и стандардима и представља наставак студијског програма истоимених основних академских студија.  Студије се сматрају завршеним када студент испуни све обавезе прописане студијским програмом и при томе сакупи најмање 60 ЕСПБ.
Студијски програм образује официре, како за официрски позив тако и за мастер инжењере геодезије,и у складу је са општим циљевима и задацима образовања у Војној академији. 
Мастер студијски програм је допуна основних студија за постизање компетенција и академских знања и вештина из области Војногеодетског инжењерства.
Прецизно су дефинисане опште и специфичне компетенције које су у складу са структуром и садржајем студијског програма и усклађене су са исходима. Неке од општих и специфичних компетенција су: способност критичког и самокритичког приступа проблемима; способност анализе и синтезе и доношења оптималних одлука;  способност креативне примене знања стечених током студирања; развијање вештина комуникације и сарадње са ужим стручним, радним, социјалним и међународним окружењем; професионалан однос према друштвеним вредностима, Војсци Србије и војнoм позиву уопште.
Структура курикулума обухвата опис предмета са називом, типом предмета, годином и семестром студија, бројем ЕСПБ, именом наставника, циљем курса са очекиваним исходима, знањима и компетенцијама,  предусловима   за   похађање   предмета,   садржајем предмета,  препорученом литературом, методама извођења наставе, начином провере знања и оцењивања (Табела 5.1. и 5.2.). 
Студијски програм, Војногеодетско инжењерство, мастер академских студија је усаглашен са програмима Грађевинско-архитектонског факултета у Бања Луци, Геодетског факултета у Загребу као и са Факултетом Одбране у Брну - Чешка Република. Усаглашен је, такође, са најбољом праксом у Европском образовном простору у области одбране.
Војна академија организује упис на студијски програм на основу кадровских потреба Војске Србије и Министарства одбране Републике Србије, према средњорочним и дугорочним кадровским плановима и у складу са Статутом, Правилником о упису и Законом о високом образовању. На основу посебних уговора, Војна академија уписује и студенте за потребе других државних органа, одбрамбене индустрије, као и других држава.
Оцењивање и напредовање студената врши се према важећем Правилнику о студијама испуњавањем предиспитних обавеза и полагањем испита, стицањем одређеног броја поена, при чему сваки појединачни предмет у програму има тачно одређен број ЕСПБ.
Ангажовано је укупно 14 наставника и 8 сарадника, што је довољно за одржавање часова наставе на студијском програму. Просечно оптерећење наставника и сарадника не прелази оквире условљене стандардима за акредитацију, укључујући и ангажовање наставника на осталим студијским програмима који се реализују у Војној академији.
Од укупног броја наставника (14) ангажованих на овом студијском програму 10 наставника или 71% имају статус лица са сталним радним односом у Војној академији.

Установа је обезбедила потребне просторије за одвијање наставе амфитеатре, учионице, компјутерске лабораторије, библиотеку, читаоницу, биоскопску салу, салу за физичко и друге. Посебно се издвајају: 2 амфитеатра (160 места - 248м2), 7 слушаоница (693 места - 802м2), 23 учионице (464 места - 1313м2).
Редовно и систематски се прати квалитет студијског програма у одређеним временским интервалима, кроз спољну и унутрашњу проверу и предузимају се мере за остваривање квалитета у погледу курикулума наставе, наставног особља, оцењивања студената и уџбеничке литературе. Рад комисије регулисан је Правилником о раду комисије за обезбеђење квалитета факултета.
Контролу квалитета студијског програма спроводи Комисија за обезбеђење квалитета факултета од седам чланова (пет представника наставника и два представника студената).
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT УНИВЕРЗИТЕТ ОДБРАНЕ – ВОЈНА АКАДЕМИЈА  за студијски програм  мастер академске студије – ВОЈНОГЕОДЕТСКО ИНЖЕЊЕРСТВО у оквиру поља техничко-технолошких наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма.
Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

- архиви КАПК
	ПРЕДСЕДНИК

Проф. др  Ендре Пап


[image: image2.jpg]



РЕПУБЛИКА СРБИЈА

КОМИСИЈА ЗА АКРЕДИТАЦИЈУ

И ПРОВЕРУ КВАЛИТЕТА

Број: 612-00-00001/2015-04
06.03.2015. године
Б е о г р а д
У В Е Р Е Њ Е
О АКРЕДИТАЦИЈИ студијског програма
мастер академских студија
УНИВЕРЗИТЕТ ОДБРАНЕ – ВОЈНА АКАДЕМИЈА са седиштем у ПАВЛА ЈУРИШИЋА ШТУРМА 33, БЕОГРАД, ПИБ: 102116082, Матични број: 07093608, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма мастер академске студије – ВОЈНОГЕОДЕТСКО ИНЖЕЊЕРСТВО у оквиру поља техничко-технолошких наука и то за упис 10 (десет) студената у прву годину у седишту Установе.
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

